Акоронавирус ҿкы зыхьуа ачымазцәа ҟалахьеит Аԥсны иаԥну атәылақәа зегьы рҿы. Атәыла аҩнуҵҟа бзиашәа макьана аӡәгьы идрымбалацт. Аха ус шакәугьы аиҳабыра аԥкрақәа аланагалеит. Аџьармыкьақәа раркреи, ауаажәларратә транспорт аусура аанкылареи инарываргыланы, ахәаша хәажәкыра 27 рзы атәыла аиҳабыра аҳәамҭа ҟарҵеит аҭагылазаашьа ҷыда шалагалахо азы.
Аԥсны ауааԥсыра аӡәырҩы ахыхьчара ҩ-напыкала рҽазыркит, агәҽанызаара рымоуп: аҿаршәқәеи асабрадақәеи зхоу ауаа рбара аӡәгьы иџьаишьаӡом шьҭа. Аха зегьыҵәҟьа ус рхы мҩаԥыргом. Адәқьанқәа рҟны аахәаҩцәа метра-метрак еиҵамкәа ирыбжьазароуп ҳәа аԥҟара еиларгоит. Аԥсшәеибыҳәараан анапеимыхреи агәыдеибакылареи иацәхьаҵуагьы зынӡа ирацәам.
Аԥсны Аҭагылазаашьа ҷыдақәа рзы аминистрра амедицинатә усбарҭа аушьҭырҭатә ҭыԥ "Ԥсоу" аусура иалагеит. Аҳәаа иахысуа ауааԥсыра зегьы ашоура рымазар гәарҭоит.
Аԥшьаша, хәажәкыра 26 рзы Ареспубликатә хәышәтәырҭа ашҭаҿы иаартуп "аихшаратә пункт". Уаҟа аҳақьымцәа апациентцәа рыдыркылалоит, нас доусы иахьрықәнагоу ахәышәтәырҭақәа рахь ирышьҭлоит.
Абри аамҭазы иҟоу аофициалтә дыррақәа рыла, Аԥсны акоронавирус аӡәгьы идбалаӡам. Агәабзиарахьчара аминистрра ауаажәлар ргәы рҽанырҵоит ҭынч аҩны иҟазарц, ашәара рхы арымҭарц.
- Аԥсны акоронавирус аҿагылара шцо атәы шәаԥхьар шәылшоит абра>>